CELEX: 32014H0761
Language: da
Date: 2014-10-29 00:00:00
Title: 2014/761/EU: Kommissionens henstilling af 29. oktober 2014 om anvendelsen af regler for det indre energimarked mellem EU's medlemsstater og Energifællesskabets kontraherende parter

31.10.2014   
            
            
               DA
            
            
               Den Europæiske Unions Tidende
            
            
               L 311/82
            
         KOMMISSIONENS HENSTILLING
   af 29. oktober 2014
   om anvendelsen af regler for det indre energimarked mellem EU's medlemsstater og Energifællesskabets kontraherende parter
   
      (2014/761/EU)
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 292, og
   ud fra følgende betragtninger:
   
               (1)
            
            
               Den Europæiske Union er en part i Energifællesskabet, som har til formål at skabe et fælles reguleringsområde for energimarkeder i Europa.
            
         
               (2)
            
            
               De kontraherende parter (1) i Energifællesskabet sigter mod at integrere deres energimarkeder i EU's indre marked for energi ved at tilpasse EU's lovgivning for det indre marked for gas og elektricitet og integrere den i deres nationale lovgivning.
            
         
               (3)
            
            
               De vigtigste principper for EU's lovgivning for det indre marked for gas og elektricitet er fastsat ved Europa-Parlamentets og Rådets direktiv 2009/72/EF af 13. juli 2009 om fælles regler for det indre marked for elektricitet (2), Europa-Parlamentets og Rådets direktiv 2009/73/EF af 13. juli 2009 om fælles regler for det indre marked for naturgas (3), Europa-Parlamentets og Rådets forordning (EF) nr. 714/2009 af 13. juli 2009 om betingelserne for netadgang i forbindelse med grænseoverskridende elektricitetsudveksling (4) og Europa-Parlamentets og Rådets forordning (EF) nr. 715/2009 af 13. juli 2009 om betingelserne for adgang til naturgastransmissionsnet (5), som alle er gældende i medlemsstaterne fra den 3. marts 2011. Vigtige regler i EU-lovgivningen om det indre marked for gas og elektricitet er ligeledes fastsat i retligt bindende netregler og retningslinjer, der er vedtaget på grundlag af ovennævnte lovgivning og delvis er under udarbejdelse.
            
         
               (4)
            
            
               Energifællesskabets kontraherende parter er forpligtet til at gennemføre de nævnte direktiver og forordninger pr. 1. januar 2015 (6) og til at anvende gennemførelsesforanstaltningerne fra samme dato med enkelte undtagelser. Netregler og retningslinjer overtages også gradvist i Energifællesskabets retsorden.
            
         
               (5)
            
            
               Yderligere EU-lovgivning om det indre marked for gas og elektricitet forventes at være gennemført af de kontraherende parter, navnlig Europa-Parlamentets og Rådets direktiv 2005/89/EF af 18. januar 2006 om foranstaltninger til fremme af elforsyningssikkerhed og infrastrukturinvesteringer (7), Europa-Parlamentets og Rådets forordning (EU) nr. 994/2010 af 20. oktober 2010 om foranstaltninger til opretholdelse af naturgasforsyningssikkerheden og ophævelse af Rådets direktiv 2004/67/EF (8) og Europa-Parlamentets og Rådets forordning (EU) nr. 347/2013 af 17. april 2013 om retningslinjer for den transeuropæiske energiinfrastruktur og om ophævelse af beslutning 1364/2006/EF og om ændring af forordning (EF) nr. 713/2009, (EF) nr. 714/2009 og (EF) nr. 715/2009 (9).
            
         
               (6)
            
            
               Den geografiske anvendelse af EU's lovgivning for det indre marked for gas og elektricitet omfatter hele EU's territorium.
            
         
               (7)
            
            
               Energifællesskabet vedtog den 23. september 2014 en fortolkning af Ministerrådet i medfør af energifællesskabstraktatens artikel 94 med sigte på i Energifællesskabets retsakter, som overtager EU-lovgivning, at behandle energistrømme, import og eksport samt handels- og balanceringstransaktioner, netkapacitet og samkøringslinjer mellem kontraherende parter og EU's medlemsstater på samme måde som de respektive strømme, import, eksport, transaktioner, kapacitet og infrastruktur mellem de kontraherende parter under energifællesskabslovgivningen.
            
         
               (8)
            
            
               Ensartet behandling af grænseoverskridende strømme, grænseoverskridende transaktioner og grænseoverskridende infrastruktur (sammenkoblinger) mellem alle parter i energifællesskabstraktaten er et vigtigt element i det fælles reguleringsområde for gas- og elhandel og et uundværligt element til at nå Energifællesskabets mål. Desuden er samarbejdet mellem Energifællesskabets reguleringsudvalg og Agenturet for Samarbejde mellem Energireguleringsmyndigheder om dets afgørelser nødvendigt for at lette de kontraherende parters integration i EU's indre marked for energi —
            
         VEDTAGET DENNE HENSTILLING:
   
               1.
            
            
               Medlemsstaterne og de regulerende myndigheder, som de udpeger i medfør af lovgivningen om det indre marked for gas og elektricitet, Agenturet for Samarbejde mellem Energireguleringsmyndigheder og de økonomiske aktører, opfordres til at samarbejde med de nationale myndigheder og økonomiske aktører i de kontraherende parter i Energifællesskabet om at anvende EU's lovgivning om det indre marked for gas og elektricitet mellem de kontraherende parter og EU's medlemsstater.
            
         
               2.
            
            
               Medlemsstaterne og de regulerende myndigheder, som de udpeger i medfør af lovgivningen om det indre marked for gas og elektricitet, Agenturet for Samarbejde mellem Energireguleringsmyndigheder og de økonomiske aktører, opfordres til, når de gennemfører EU's lovgivning for det indre marked for gas og elektricitet, at anvende enhver henvisning til
               
                           a)
                        
                        
                           energistrømme, import og eksport samt handels- og balanceringstransaktioner
                        
                     
                           b)
                        
                        
                           netkapacitet
                        
                     
                           c)
                        
                        
                           eksisterende eller ny gas- og elektricitetsinfrastruktur
                        
                     der krydser grænser, zoner, indførsels/udførsels- eller kontrolområder mellem medlemsstaterne på strømme, import, eksport, transaktioner, kapacitet og infrastruktur, der krydser grænserne mellem de kontraherende parter og EU's medlemsstater.
            
         
               3.
            
            
               Henvisninger i EU-lovgivningen for det indre marked for gas og elektricitet til samarbejde og fælles aktiviteter mellem nationale institutioner, myndigheder og økonomiske aktører bør forstås som omfattende samarbejde og fælles aktiviteter mellem nationale institutioner, myndigheder og økonomiske aktører fra medlemsstaterne og de kontraherende parter.
            
         
               4.
            
            
               Hvis der i EU-lovgivningens retsakter om det indre marked for gas og elektricitet henvises til »virkninger« for en eller flere medlemsstater, bør henvisningen også forstås som en virkning for kontraherende parter eller for en kontraherende part og en medlemsstat.
            
         
               5.
            
            
               I de tilfælde, hvor det har kompetence til at træffe afgørelser i medfør af EU-lovgivningen om det indre marked for gas og elektricitet, opfordres Agenturet for Samarbejde mellem Energireguleringsmyndigheder til at samarbejde med Energifællesskabets reguleringsudvalg i tilfælde, hvor udvalget er kompetent i medfør af energifællesskabsretten, med det formål at gøre det muligt for de to organer at vedtage sammenhængende retsakter.
            
         
               6.
            
            
               Denne henstilling er rettet til medlemsstaterne, Agenturet for Samarbejde mellem Energireguleringsmyndigheder og økonomiske aktører samt Energifællesskabets reguleringsudvalg.
            
         
      Udfærdiget i Bruxelles, den 29. oktober 2014.
      
         
            På Kommissionens vegne
         
         Günther OETTINGER
         
            Næstformand
         
      
   
   
      (1)  Republikken Albanien, Bosnien og Hercegovina, Den Tidligere Jugoslaviske Republik Makedonien, Republikken Moldova, Republikken Montenegro, Republikken Serbien, Ukraine og De Forenede Nationers midlertidige administrative mission i Kosovo i overensstemmelse med De Forenede Nationers Sikkerhedsråds resolution 1244.
   
      (2)  EUT L 211 af 14.8.2009, s. 55.
   
      (3)  EUT L 211 af 14.8.2009, s. 94.
   
      (4)  EUT L 211 af 14.8.2009, s. 15.
   
      (5)  EUT L 211 af 14.8.2009, s. 36.
   
      (6)  Med visse undtagelser som anført i energifællesskabsretten. Yderligere oplysninger http://www.energy-community.org/portal/page/portal/ENC_HOME/ENERGY_COMMUNITY/Legal/EU_Legislation/Consolidated_acts#GAS
   
      (7)  EUT L 33 af 4.2.2006, s. 22.
   
      (8)  EUT L 295 af 12.11.2010, s. 39.
   
      (9)  EUT L 115 af 25.4.2013, s. 39.